Juantxo Zeberio

Juantxo Zeberio Etxetxipia (Tolosa, Gipuzkoa, 1968)   pianista, moldatzailea eta konpositorea da, eta Donostiako Udalaren Musika eta Dantza Eskolako irakaslea. Interes berezia du musika ulertzeko modu desberdinak eta askotariko estiloak uztartzen dituzten proiektuetan.

Umama proiektuaren babesean, jazza eta abesbatza musika konbinatzen dituen bost lan kaleratu ditu.

Maddi Oihenart kantariarekin batera, Hari-biru (2007) eta Baldi (2010) diskoak plazaratu ditu.

Benito Lertxundiren pianista izan da 2.000. urteaz geroztik, zuzenean nahiz grabaketetan —Nere ekialdean, 40 urtez ikasten egonak, Itsas ulu zolia, Oroimenaren oraina, Gernikan zuzenean—,  eta azken urteetan Pettirekin ere badabil (Manipulazio estrategiak).

Tenpora taldeko sortzaile eta buru, talde horrekin lau disko kaleratu ditu jada.

Askotariko musikak jo ditu: klasikoa, latinoa, jazza... Euskal kantari ugarirekin lan egin izan du, bai eta haientzat moldaketak idatzi ere: Imanol, Pello Ramirez, Iñaki Dieguez, Juantxo Arakama, Mice, Anari, Eñaut Elorrieta, Chill Mafia, Olaia Inziarte, Verde Prato...

Elkarlan estuan dabil hainbat euskal idazlerekin, eta bere kantuen ohiko letragile ditu Harkaitz Cano, Karlos Linazasoro eta Leire Bilbao. Eider Rodriguez, Yolanda Arrieta eta Castillo Suarez idazleekin  emanaldi literarioak eskaini izan ditu.

Musika eta mendizaletasuna batu zituen Urmuga ekitaldiaren sortzaileetako bat izan zen.

Egun, moldaketak, denetariko sorkuntza eta pianoa dira bere lanaren ardatzak (World Weather Network, Harrobi Dantza Bertikala, Getxofolk 40 ikuskizuna, Isiltasunetik dokumentala...).

 Lanak 
Hainbat disko argitaratu ditu bere izenean:

 Troika (2005-Tolosako Iñauteriak). Et Incarnatus orkestraren lan horretako orkestra moldaketa ugari Zeberiorenak dira.
 Umama proiektua: jazza eta abesbatza uztartzen ditu.
 Umama! (2003). 
 Umama 2 (2007). 
 Eguberri Umama. Basque Christmas Songs (2013). 
 Xomorroak (2019).
 Eguberri Umama -Deluxe edition- (2024) (6)
 Maddi Oihenartekin batera:
 Hari biru (2007). Maddi Oihenart - Juantxo Zeberio.
 Baldi (2010). Maddi Oihenart - Juantxo Zeberio.
 TENPORA:
 Mundu berria (2015). Tenpora.
 Itzulika (2017). Tenpora.
 Berriro asma nazazu (2020). Tenpora.
 Ama (2024)
Isiltasunetik (sound track)- 2025

 Erreferentziak 

 Kanpo estekak 
 «Zeberio Etxetxipia, Juantxo», Auñamendi Eusko Entziklopedia.
 «Alaska - Castillo Suarez, Juantxo Zeberio - Victoria Eugenia Antzokia» www.victoriaeugenia.eus 

Kategoria:Tolosako musikariak
Kategoria:Euskal Herriko piano-jotzaileak
Kategoria:Gipuzkoako musikagileak
Kategoria:Gipuzkoako irakasleak